Betogende studente het ‘revolusionêre agenda’Kallie Kriel. Foto: Reint Dykema Kallie Kriel, uitvoerende hoof van die burgerregte-organisasie AfriForum, het gesê die betogende studente het ŉ revolusionêre agenda en dat bestuur van universiteite vir een of ander rede dink dié “minderheidsgroep” kan tevrede gestel word. “Dit het aanvanklik begin met die #RhodesMustFall-beweging en die studente was suksesvol. Hierna het die eerste #FeesMustFall-beweging gevolg en weer eens was studente suksesvol en is ŉ 0%-verhoging in klasgeld vir 2016 aangekondig. Dit is gevolg deur die #OutsourcingMustFall-beweging en ook die #AfrikaansMustFall-beweging.” Kriel het die uitlatings gemaak tydens ŉ mediakonferensie waar die Solidariteit Beweging ’n tienpunt-aksieplan vir die krisis in die universiteitsektor aangekondig het. Volgens Kriel het dr. Blade Nzimande, minister van hoër onderwys, reeds aan die betogende studente se eise toegegee nadat hy gesê het die regering sal voortgaan om studente te subsidieer wat by die nasionale finansiëlehulpskema vir studente (NSFAS) baat en wie se ouers minder as R600 000 per jaar verdien. “Maar aangesien die studente ŉ revolusionêre agenda het, kan hulle nie tevrede gestel word nie.” Flip Buys. Foto: Reint Dykema Volgens Buys het studente binne weke afgebreek wat oor dekades opgebou is. “Elke toegewing wat gemaak word, is vir die betogende studente ŉ bewys dat hul woedende eis geregverdig was en dan kom die volgende eis.” Buys meen die regering en die bestuur van universiteite het ŉ groot aandeel in die huidige krisis. “As hulle ŉ klein probleem betyds getakel het, kon dit verhoed dat dit groot word. Universiteite is besig om te maai wat hulle gesaai het. Die regering het oor die jare persentasiegewys universiteite se befondsing laat afneem terwyl NSFAS uiters swak bestuur word.” Foto: Reint Dykema Volgens Brink is die arm studente wat met Helpende Hand-studiehulp studeer uiters verdraagsaam teenoor universiteitsowerhede. “Hulle verstaan dat universiteitsopleiding van gehalte duur is en neem self inisiatief vir die finansiering van hul studies. Gratis universiteitstudies is ongelukkig nie moontlik nie, en die 80% disfunksionele gratis skole het reeds bewys dat studente by gratis instellings kry waarvoor hulle betaal.” Morné Mostert, AfriForum Jeug se nasionale woordvoerder, het gesê meeste studente wil nie deel wees van gewelddadige betogings nie en wil hê die universiteite moet heropen. “Ons eis dat die veiligheid van studente, personeel en die publiek deur die universiteite gewaarborg word, en dat daar streng opgetree word teen groepe wat studente of dosente intimideer of eiendom beskadig. Ons sal alles in ons vermoë doen om te verseker dat pro-studiegroepe se stemme ook gehoor word.”